정조 21년
丁巳五月初十日卯時上御熙政堂左副承旨右副承旨入侍時左副承旨金勉柱右副承旨朴基正假注書李允謙記注官金良倜記事官金履永以次進伏訖上曰同副承旨入侍出榻敎賤臣承命出傳同副承旨李鼎德進伏上曰同副馳往宣武祠奉審以來仍命書傳敎曰戶房承旨與禮曹堂上戶曹郞廳馳詣宣武祠奉審摘奸以來鼎德承命退出命書傳敎曰大臣備局堂上引見賤臣承命出傳與行右承旨洪仁浩事變假注書李毅采右議政李秉模行判尹金文淳行上護軍金持默刑曹判書李得臣吏曹判書李秉鼎行大護軍李敬懋沈煥之右尹李漢豐行護軍徐有大李書九行副護軍南公轍掌令金熙采校理朴吉源偕入進伏訖秉模曰旱炎此甚聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰昨日雨意頗緊而旋卽杲杲言念民事何等渴悶秉模曰兩南則雨水洽足湖西亦不至大段悶慮水原亦得水深二分而但畿內他處坱坂乾涸春牟判歉農民望雨之情實甚矜念上曰昨年稍豐而人未知貴則賤賤則貴之道自不能粒米狼戾乃所以有近日之旱耶秉模曰以昨年之豐而粒米狼戾以此言之我國足食之道非比他國第未知儲積之術以備不虞之患故稍豐而粒米狼戾稍歉而甁罌俱罄者此也上曰以蟋蟀章觀之唐俗之儉嗇足可推知我國則只緣侈風日靡穀不能代其奢徒歸糜費而然耶以是予未嘗不中朝而歎也秉模曰日前嚴敎臣固不勝惶悚其時有卽爲還第之敎故臣不敢上箚自列而此亦紀綱所在惟願亟蒙譴何矣上曰四次胥命誠甚過矣今何必更提也上曰完伯事可悶以親病爲辭則望九之年侍下情私亦難强令赴任而以朝體言之大不成說初爲嶺伯而旣循其私懇再爲完伯而又循其私懇者極涉不可亦近容易不可不卽令補外而但孝理之政豈可强令離捨赴任耶未知如何處之則好也秉模曰裏面雖未知如何而其親病則果難離捨云矣不然則朝廷豈可每每曲循其情私也上曰此後則以隨除卽赴者擬入可也大體以正卿出按藩任而有外重內輕之歎宰臣堂上中亦豈無人頗了了者耶如不得已則求諸正卿中擬入亦何妨也秉模曰古則藩臣之出按者不得率眷故人皆厭避而近來則擧皆率眷閑養故雖正卿之左遷者初不爲辭巽計矣秉模曰今日北苑行禮伏想風泉之感倍切於聖心矣上曰丙申以後如非難强之端則每當此日必躬自行禮無一番闕之者非但風泉之感益切于中也體先朝寓慕之聖意此亦出於繼述之義而欲使後我子孫知此日應行之禮也至於儒武之試取爲其忠良後裔而其中亦不無觀感者存行禮後使之應試者此也昔在先朝雖或未必每每行禮而伊時則義理無湮晦之憂綱紀有維持之美故不待行禮而後始知有此箇大義矣顧今世級日降人心日渝將至於三皇諱日之不能記得其在時措之義安得不當此日行此禮也秉模曰聖人之刪詩書述禮樂莫非時措之義一日禮行四方風動者正謂觀感之效而伏承聖敎愚衷倍激矣上曰漢城府忠良子孫別單冊子皆已修啓耶文淳曰已爲修啓矣上曰姑未披覽而大抵尹煌子孫最爲盛繁人名數猶多於卿家族派可謂其後也昌天道福善禍淫之理昭不可掩矣言端旣出矣先正之兄宋時熙遇賊不屈竟至殉節其節義可謂卓然而至今無綽楔之典者豈非朝廷之闕典欠事耶至於先正之父宋甲祚之贈諡景獻公者當初獨拜西宮亦足可尙以此一節特贈則可也而以先正之父獨被易名之典則事涉如何蓋啓聖祠之創建妥奉爲其篤生聖賢而此亦非三代之制也然則文純文成兩先正之父未聞有易名之典者豈非重其禮難其事之義乎秉模曰先正兄之事蹟臣未能詳知不敢臆對矣上曰諸宰中有知其名字者耶諸宰未及仰對吉源出班奏而言甚猥屑疎謬仁浩曰筵席事體至嚴奏事宜審而校理朴吉源初旣越次進奏奏辭亦甚疎謬誠爲未安推考何如上曰依爲之出擧條上曰昔在丁未年漂漢人出來者爲九十餘人而抱持永曆二十一年皇曆而來云漂到我國者蓋出無處可歸或庶冀一分生道於一隅東土則在我尊周秉義之道固當受置而撫摩之可也不然則以流漂樣旋送他處何患無辭而一竝入送於彼地者胡忍爲此伊時事勢雖不得不然而其時大臣亦不得辭其責矣敎書九曰左傳何間盡爲釐正耶書九曰近爲一番考閱逐段付籤今始釐正所當割付而唱準輩以監印所之役汨無暇隙故未卽始役矣上曰監印所唱準一員卿其招來始役可也上曰畿伯事極甚巽弱今番綾恩家山訟事豈勝驚駭私掘露棺自有國法而刑曹律文則露棺罪自是杖一百流三千里十年定配然而以此照律於彼隻猶屬太歇無論朝官嚴覈首謀各別嚴刑一次後照律可也暮夜無知之中爲此大擧措推倒石物搬棄於百餘步之外者此豈尋常村漢輩無器具之所爲哉必有作頭造謀者刑判言于畿伯各別嚴覈處決趁齋日前査得首謀者狀聞所謂首謀者何難覈得乎卿其出傳後更爲入來得臣承命退出旋入進伏上曰次對爲之秉模曰春間鐘閣有匿名付榜之事而榜中辭意無非騷屑誑惑之亂言也近因訓將跟尋捉得移送左捕廳卽是鐵山盧琰爲名漢而付榜情節皆已承款云故取見其供招則一如榜中辭意矣今年則以鐘閣付榜之故民間騷屑因此轉甚其爲痛惋有不可言而今幸捉得此漢其在曉衆惑懲亂流之道不可不施以一律俯詢諸議而處之何如上曰訓將捕將亦陳所見可也敬懋曰春間有揭付匿名諺榜於鐘閣之擧守直習讀見卽摘取來納於臣蓋以臣時爲知訓鍊故也榜內辭意極涉叵測固當往復捕將譏捕勘繩而以其匿名之故置而不問矣伊時又有以推尋所失之子次掛榜樣眞書題名於鐘閣與他處者不啻數處而其所爲說亦甚殊常故卽令跟尋纔已捉來鐵山地稱名盧琰漢試爲盤問諺榜辭緣則口雖發明跡實可疑而自本局無以施威究覈移送左捕廳矣今已節節直招通衢掛榜亂言惑衆究厥罪犯合置大辟矣漢豐曰今此罪人盧琰之窮凶情節旣已自服一律之當施臣意亦與訓鍊大將李敬懋所奏無異同矣秉模曰諸議旣無異同且其榜中誑惑之言皆是軍律所關一律雖宜十分審愼此則決不可饒貸矣上曰罪人之斯得可見乾道之昭昭匿名付榜之卽其地投火卽不易之典不可以萬目之所覩有所闊狹而因他罪跟捕就服云則其在曉衆惑懲囂俗之道用生道殺人之政斷不可已所謂亂言亦合於軍律捕將合坐捧侤音御將旣兼捕將御營習陣日大會民人於沙場付榜罪人盧琰梟示警衆可也出擧條秉模曰此黃海水使徐英輔狀啓也以爲海州牧所屬交井茄川馬山等三坊介在於甕津所江之間距臣營爲數十里距海州或爲一百一十里或爲一百六十里而其中交井坊斗入于行營所江之西每於唐船來泊之時本坊黑頭浦別將以其地方之屬於海州直報於一百六十里之海州自海州轉報臣營然後始乃狀聞其間往來程道殆至三百里之遠粵在陞營之初以此三坊割屬甕津事其時道帥臣論列狀請而自廟堂交井一坊許屬矣其後道臣以海州稻秔魚鹽之皆從此出防啓還寢而以土地言之海州爲三十五坊臣營只爲五坊且三坊居民凡干呈訴赴役及各樣賦稅車輸馬運於本牧其所爲弊不一而足故民皆願屬水營而三坊之專屬臣不敢仰請至若交井係是莫重邊虞之坊劃屬臣營事請令廟堂稟處矣帥臣所論非無所據而前此旣劃而還寢亦因事勢之不得不然今姑置之何如上曰依爲之出擧條秉模曰前後言疏之下廟堂而未及稟處者摠爲六度而前參議柳匡國上疏論裕民食重錢制定市直禁流戶副司直金鼎國上疏論外邑吏胥設料之道前持平李敬臣上疏論禁銀飾平糴價改糴法抑末利前虞候趙錫晦上疏論均賦均役前掌令高應觀上疏論嚴科場飭軍器矯軍弊及收用關西之人漕用京江之船前掌令張至冕上疏論糴弊及請除軍布後錢請除內奴名色各其疏所陳間多可採而或不指陳救弊之策或有事屬更張之端或朝飭本嚴或事勢掣礙今至許久尙未稟處者此也竝姑置之何如上曰依爲之出擧條秉模曰瓜遞監司例付同僉樞而正二品則體重湖南前道臣徐鼎修之單付知事未免失格原望筒勿施該曹當該堂上推考何如上曰依爲之出擧條上曰大臣就座秉鼎曰各邑守令受由上京則雖有兼官有名無實公務多滯民受其害卽伏見各道公文則守令上來幾至二十二人之多雖未知其事故之如何而當此憫旱之時不可一任其瘝曠上京守令一竝催促下送此後則除非衆所共知之緊故則初勿許由之意申飭各道道臣恐合事宜敢此仰達矣上曰今日內下送後草記給暇夥然道臣事未安誠如卿言更觀前頭自卿曹隨現察飭可也出擧條仁浩曰諸宰奏事承批而退例也而吏曹判書李秉鼎奏事之後未承發落徑先就座事甚未安推考何如上曰依爲之出擧條得臣曰定屬官婢之只役其身勿侵所生自是法典而近來外邑守令或有不知而犯者或有知而故犯者視同原案奴婢一體使役者有違法意亦足傷和前後關飭非不申嚴而尙不無混侵之弊呼訴臣曹間多有之臣意則出擧條各別嚴飭俾無如前之弊似好故敢此仰達矣上曰依爲之敬懋曰武經七書今已草校正而摠理大臣尙未承處分故堂上李亨元外任之代亦不得啓下主管無人敢此仰達上曰大臣之意何如秉模曰行護軍李書九差下使之校正何如上曰依爲之出擧條仁浩曰正言李重蓮旣入闕中不爲肅謝直爲出去事甚未安推考何如上曰依爲之仍卽牌招察任可也出擧條仍書榻敎曰正言李重蓮推考牌招察任敎文淳曰城外失火處何間當盡爲結構耶文淳曰無論貧殘稍實人幾皆開基營建而其中富民李益載朴東勗爲名人謀出數百兩被燒各戶分給錢五兩蓋草一同故舍役將次第經營而但匠手輩每被他司之捉去云故自臣府限畢役別定工匠分付以給矣上曰卿果善爲之矣上曰臺諫進前熙采曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十人之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣臣謂寢李汝節定配之命更令王府嚴覈取服施以當律宜矣上曰不允出擧條上曰彼臺臣未經外任耶仁浩曰未經云矣上曰所謂侍從不如武弁之都判以上名以法從之官登科數十年不得爲一太守者此豈成說乎文蔭交差法不可不變通也仍敎曰侍從軍銜之食祿者爲幾人乎得臣曰以祿窠四十輪給百餘侍從故不得遍霑恩祿矣上曰然則祿足以代其耕之意果安在哉此無他近來侈風漸晠以夏享時朝服觀之自齋郞祝史以至假通禮掌樂正皆着朝服一齊侍立未知得來於何處此亦尙侈之一端誠非細慮且以章服言之名以紵袍又以紬屬着裏無或近於公孫布被耶年前以此申飭而終莫之禁然則何不以紬縀爲表裏而表則以木以紵裏則必以紬屬着之耶自廟堂何不察飭誠爲慨然秉模曰聖敎誠然臣當更爲嚴飭矣上曰次對先退秉模等退出命書公事判付訖仍命退承史以次退出